寄韓團練
作者：貫休
朝代：唐

paragraphs: 真宰動洪鑪，萬物皆消息。
唯有三珠樹，不用東風力。
君子天廟器，頭骨何巉崱。
海內久聞名，江西偶相識。
誰不有詩機，麟龍不解織。
誰不有心地，蘭茝不曾植。
多君二俱作，獨立千仞壁。
話道出先天，憑師動臻極。
青霄鴈行律，紅露荆花滴。
偶然成遠別，別後長相憶。
行至鄱陽郡，又見謝安石。
留我遇殘冬，身心苦恬寂。
江上春又至，引頸山空積。
何日再相逢，天香滿瑤席。